KIRJALLINEN KYSYMYS E-3675/01 esittäjä(t): Ioannis Marínos (PPE-DE) komissiolle. Avoimuuden puute Cedefopin taktiikoissa.



Virallinen lehti nro 147 E , 20/06/2002 s. 0217 - 0219



KIRJALLINEN KYSYMYS E-3675/01 esittäjä(t): Ioannis Marínos (PPE-DE) komissiolle (17. tammikuuta 2002) Aihe: Avoimuuden puute Cedefopin taktiikoissa Luotettavan European Voice -lehden (6.12. joulukuuta 2001) julkaiseman artikkelin mukaan EU:n tilintarkastustuomioistuin on esittänyt Euroopan ammatillisen koulutuksen kehittämiskeskukseen (tunnettu nimellä Cedefop) kohdistuvaa ankaraa arvostelua, joka koskee sen henkilöstön työhönotossa ja henkilöstöhallinnossa soveltamaa taktiikkaa. Tilintarkastustuomioistuimen tarkastajat korostavat Cedefopia koskevassa arviossaan, että se on tehnyt tuskin mitään noudattaakseen voimassaolevia sääntöjä. Tutkittaessa 36:n sen virkamiehen asiakirjoja osoittautui, että 28 näistä virkamiehistä oli valittu virkaansa riittämättömin perustein. Tilanne vaikuttaa hyvin kielteisellä tavalla tämän erillisviraston, EU:n itsensä sekä Kreikan imagoon, sillä Kreikka toimii Cedefopin isäntämaana ja tukee sitä kaikin tavoin, muttei missään tapauksessa ole vastuussa arvostelun kohteeksi joutuneesta, keskuksen menettelylle tyypillisestä avoimuuden puutteesta. Kuinka komissio aikoo toimia vahvistaakseen avoimuutta ja ansioihin perustuvaa järjestelmää tämän elimen menettelyissä? Aiotaanko tilintarkastustuomioistuimen riittämättömästi perustelluiksi julistamat henkilöstövalinnat mitätöidä? Voiko komissio antaa yksityiskohtaisia tietoja kustakin näistä valinnoista, asianomaisen viran luonteesta sekä puutteellisten arviointiperusteiden nojalla valittujen virkamiesten kansalaisuudesta? Mitkä ovat Cedefopin viralliset kielet? Viviane Redingin komission puolesta antama vastaus (1. maaliskuuta 2002) Euroopan ammatillisen koulutuksen kehittämiskeskus Cedefop on hajautettu elin, joka perustettiin 10. helmikuuta 1975 annetulla neuvoston asetuksella (ETY) N:o 337/75(1). Se saa itse päättää henkilöstönimityksistään, eikä komissiolla ole valtaa puuttua niihin paitsi hallintoneuvostossa olevan edustajansa kautta. Asetuksen 7 artiklan 4 kohdan mukaan johtaja on on henkilöstön esimies ja vastaa henkilöstön palvelukseen ottamisesta ja erottamisesta(2). Tämän vuoksi komissio ei voi mitätöidä nimityksiä, joita tilintarkastustuomioistuin pitää riittämättömästi perusteltuina. Cedefopilta on saatu seuraavat tiedot nimityksistä. Kyseisistä 28:sta työpaikasta 14 oli A-virkaa (opetusalan asiantuntijoita, kääntäjiä, hallintovirkamiehiä jne.), 8 B-virkaa (varainhoidosta vastaavia, informaatikkoja, atk-asiantuntijoita jne.) ja 6 C-virkaa (sihteereitä). Kaikissa kyseessä oli määräaikainen työsopimus (aluksi kahdeksi vuodeksi). Näiden virkamiesten maantieteellinen jakauma oli seuraavanlainen: - Belgia 5, - Kreikka 5, - Saksa 4, - Ranska 4, - Espanja 3, - Italia 2, - Yhdistynyt kuningaskunta 2, - Suomi 1, - Norja 1 - Irlanti 1. Tilintarkastustuomioistuimen päätelmät tästä asiasta liittyvät vuonna 2001 toteutettuun tarkastukseen, joka koski kaikkien virastojen henkilöstöpolitiikkaa vuosina 19952000(3). Vuodet 19951998 olivat Cedefopissa vaikea kausi sen siirryttyä Berliinistä Thessalonikiin, ja tilintarkastustuomioistuimen päätelmät koskevatkin suurimmaksi osaksi tätä kautta. Tilintarkastustuomioistuin korostaa, että Cedefop joutui toimintansa ylläpitämiseksi toteuttamaan kiireellisesti useita palvelukseenottomenettelyjä tilanteessa, jossa vain puolet sen henkilöstöstä oli valmis siirtymään Kreikkaan. Komissio on jo suositellut, että Cedefopin palvelukseenottomenettely olisi nykyistä avoimempi. Komissio on muun muassa vuonna 1997 pyytänyt hallintoneuvostoa antamaan Cedefopin johtajalle selkeät toimintaohjeet henkilöstöpolitiikasta ja ohjeiden soveltamista koskevasta järjestelmällisestä raportoinnista. Pyyntöä seurannut hallintoneuvoston päätös on komission mielestä parantanut Cedefopin päivittäisen päätöksenteon avoimuutta henkilöstöasioissa. Tilintarkastustuomioistuimen tarkastuskertomuksessa todetaan, että tämän jälkeen Cedefop on hyödyntänyt palvelukseenotossaan tuloksia yhteisön toimielinten järjestämistä kilpailuista, joihin sen henkilökuntaa tai hakijoita on osallistunut. Cedefopissa käytettävien virallisten kielten osalta komissio viittaa Nikitas Kaklamanisin kirjalliseen kysymykseen P-3015/98 annettuun vastaukseen(4). (1) EYVL L 39, 13.2.1975. (2) Ks. myös komission vastaus Nikitas Kaklamanisin kirjalliseen kysymykseen E-2549/98, EYVL C 118, 29.4.1999. (3) Tilintarkastustuomioistuimen kertomus Euroopan ammatillisen koulutuksen kehittämiskeskuksen (Cedefop) tilinpäätöksestä 31. joulukuuta 2000 päättyneeltä varainhoitovuodelta. (4) EYVL C 182, 28.6.1999.